# Cristóbal Montoro Romero

Cristóbal Montoro Romero (Cambil, 28 de juliol de 1950), economista i polític espanyol, va ser el ministre d'Hisenda i Funció Pública d'Espanya des de 2016 fins al 2018.
Membre del Partit Popular d'Espanya, és diputat al Congrés dels Diputats des de 2008 -abans ho havia estat entre els anys 1993-96 i 2000-04-. Va ser ministre d'Hisenda (2000-04), diputat al Parlament Europeu (2004-08) i ministre d'Hisenda i Administracions públiques d'Espanya (2011-16).

## Biografia

Casat i amb dues filles, va néixer el 28 de juliol de 1950 a Cambil (Andalusia). És doctor en Ciències Econòmiques i Empresarials per la Universitat Autònoma de Madrid i catedràtic d'Economia Aplicada (Hisenda Pública i Dret Tributari) de la Universitat de Cantàbria. Entre 1975 i 1981 va ser el sotsdirector del Banc Atlàntic i director d'Estudis de l'Institut d'Estudis Econòmics, entre 1981 i 1993.
De la mà del Partit Popular va ser diputat al Congrés dels Diputats durant la V i VI Legislatura (1993-1996) i la VII i VIII Legislatura (2000-2004), escollit a les eleccions generals de 1993 i 1996 per Madrid i a les eleccions de 2000 i 2004 per Jaén. Des de 1999 és membre del Comitè Executiu Nacional del Partit Popular d'Espanya.
A l'Administració General de l'Estat va ser secretari d'Estat d'Economia d'Espanya (1996-2000). L'any 2000 el president del Govern d'Espanya, José María Aznar, el va nomenar ministre d'Hisenda, càrrec que va exercir entre el 2000 i el 2004.
Entre 2004 i 2008 va ser eurodiputat al Parlament Europeu.
Actualment és diputat al Congrés des de 2008 -durant la IX, X, XI i XII Legislatura-, escollit el 2008 per Madrid i per Sevilla als comicis de 2011, 2015 i 2016. Durant la IX Legislatura (2008-2011) va ser el portaveu d'Economia del Grup Parlamentari Popular i entre 2008 i 2012 va ser el coordinador d'Economia del Partit Popular.
En el primer mandat de Mariano Rajoy com a president del Govern d'Espanya va ser nomenat ministre d'Hisenda i Administracions Públiques (2011-2016). Les seves responsabilitats ministerials les va exercir en funcions durant la XI Legislatura (2016) -finalitzada abans d'hora a causa de la incapacitat del Congrés dels Diputats per escollir president del Govern- i l'inici de la XII.
Durant el segon mandat de Rajoy va ser nomenat ministre d'Hisenda i Funció Pública, càrrec del qual va prendre possessió el 4 de novembre de 2016.

## Distincions
### Distincions honorífiques espanyoles

* Cavaller del Reial i Distingit Orde Espanyol de Carles III, gran creu (19 d'abril de 2004).
* Cavaller del Orde d'Isabel la Catòlica, gran creu (4 d'agost de 2018).

## Enllaços externs

* Cristóbal Montoro Romero al web del Govern d'Espanya (en castellà)

## Referències

* ↑ «Fitxa de Cristóbal Montoro Romero (V Legislatura)» (en castellà). Congrés dels Diputats. [Consulta: 8 novembre 2016].
* ↑ «Fitxa de Cristóbal Montoro Romero (VI Legislatura)» (en castellà). Congrés dels Diputats. [Consulta: 8 novembre 2016].
* ↑ «Fitxa de Cristóbal Montoro Romero (VII Legislatura)» (en castellà). Congrés dels Diputats. [Consulta: 8 novembre 2016].
* ↑ «Fitxa de Cristóbal Montoro Romero (VIII Legislatura)» (en castellà). Congrés dels Diputats. [Consulta: 8 novembre 2016].
* ↑ «REIAL DECRET 561/2000, de 27 d'abril, pel qual es nomenen ministres del Govern» (en castellà). Butlletí Oficial de l'Estat, 102, 28-04-2000, pàg. 16.448.
* 1 2 «Fitxa de Cristóbal Montoro Romero (IX Legislatura)» (en castellà). Congrés dels Diputats. [Consulta: 8 novembre 2016].
* ↑ «Fitxa de Cristóbal Montoro Romero (X Legislatura)» (en castellà). Congrés dels Diputats. [Consulta: 8 novembre 2016].
* ↑ «Fitxa de Cristóbal Montoro Romero (XI legislatura)» (en castellà). Congrés dels Diputats. [Consulta: 8 novembre 2016].
* ↑ «Fitxa de Cristóbal Montoro Romero (XII Legislatura)» (en castellà). Congrés dels Diputats. [Consulta: 8 novembre 2016].
* ↑ «Reial Decret 1826/2011, de 21 de desembre, pel qual es nomenen els ministres del Govern» (en castellà). Butlletí Oficial de l'Estat, 307, 22-12-2011, pàg. 139.968.
* ↑ «Reial Decret 184/2016, de 3 de maig, de dissolució del Congrés dels Diputats i del Senat i de convocatòria d'eleccions» (en castellà). Butlletí Oficial de l'Estat, 107, 03-05-2016, pàg. 29.959.
* ↑ «Reial Decret 417/2016. de 3 de novembre, pel qual es nomenen ministres del Govern.» (en castellà). Butlletí Oficial de l'Estat, 267, 04-11-2016, pàg. 76.637.
* ↑ «REIAL DECRET 730/2004, de 19 d'abril, pel qual es concedeix la gran creu del Reial i Distingit Orde Espanyol de Carles III a Cristóbal Montoro Romero» (en castellà). Butlletí Oficial de l'Estat, 96, 20-04-2004, pàg. 16.143.
* ↑ «REIAL DECRET 1043/2018, de 3 d'agost, pel qual es concedeix la gran creu del Orde d'Isabel la Catòlica a Cristóbal Montoro Romero» (en castellà). Butlletí Oficial de l'Estat, 188, 04-08-2018, pàg. 78.399.